osteoporóza a kombinácia liekov
Dobrý deň,
chcem sa, prosím, opýtať na kombináciu- BIOMIN H, Vigantol a vitamín K2, ktoré užívam. Chcem ešte doplniť Mg vo forme Magnerotu. Je to vhodné? Liečim sa na osteoporózu.
Ďakujem za odpoveď.
Dobrý deň,
ďakujeme za Vašu otázku.
Medzi liekom Biomin H a Magnerot je potrebné dodržať odstup minimálne 2 hodiny, aby sa zabezpečila dostatočná absorpcia oboch uvedených minerálov. Je však potrebné vziať do úvahy, že aj v lieku Biomin H je prítomné magnézium a z toho dôvodu je možné (v závislosti od dennej dávky) prehodnotiť dávkovanie lieku Magnerot. Odporúča sa sledovať hladiny horčíka v krvi.
Akékoľvek podávanie liečiv zo skupiny vitamínu D (Vigantol) súbežne s Biominom H (poprípade aj s liekom Magnerot) je možné len pod dohľadom lekára a po preskripcii lekárom, z dôvodu rizika hypermagneziémie.
Z tohto dôvodu je vhodné sa o kombinácii týchto prípravkov poradiť s lekárom, ktorý pozná Váš celkový zdravotný stav.
Prajem pekný zvyšok dňa.
S pozdravom
Mgr. Emma Halás Haluščíková